Այն, որ Երեւանի պատմամշակութային հայտնի հուշարձաններից մեկը հանձնվել է մի մարդու, ում անունը շարունակաբար կապվում է ֆինանսական խարդախությունների հետ, արդեն իսկ կասկած է հարուցում այն ներդրումային ծրագրի վերաբերյալ, որը մարզահամերգային համալիրը գնելու ժամանակ ներկայացրել է «ՆՏԱԱ ինվեստմենտ գրուպ» ՍՊԸ-ն: Հիշեցնենք, որ ընկերությունը պարտավորվել է նորոգել Կ. Դեմիրճյանի անվան մարզահամերգային համալիրի շենքը, իրականացնել կառուցապատում եւ ստեղծել ընտանեկան ուղղվածության համալիր կենտրոն, որն, ըստ կառավարության հաղորդագրության, առաջինն է լինելու ոչ միայն Հայաստանում, այլեւ տարածաշրջանում: Այն ներառելու է հյուրանոցներ, փակ ջրաշխարհ, համերգային դահլիճներ, հանդիպումների սրահներ, ռեստորաններ, խանութներ եւ խաղատուն: Այսինքն՝ այն ամենը, ինչում, ըստ էության, մասնագիտացած է Ավադիսյանի անունը կրող ամերիկյան ընկերությունը: Ծրագիրը նախատեսվում է իրականացնել առավելագույնը 4 տարվա ընթացքում, ընդհանուր ծախսը՝ ներդրումների չափը, գերազանցելու է 100 մլն ԱՄՆ դոլարը: Նախատեսվում է ստեղծել առնվազն 250 աշխատատեղ: